TPIPL ร่วงเกือบ 9% หลังเจอข่าวโรงไฟฟ้าสระบุรีขนาด 90MW ไม่ผ่าน EIA
TPIPL ร่วงเกือบ 9% หลังเจอข่าวโรงไฟฟ้าสระบุรีขนาด 90MW ไม่ผ่าน EIA ล่าสุด ณ เวลา 14.51 น. ราคาอยู่ที่ 2.52 บาท ลบ 0.24 บาท หรือ 8.70% สูงสุดที่ 2.78 บาท ต่ำสุดที่ 2.46 บาท มูลค่าซื้อขายที่ 2.78 พันล้านบาท
24 ม.ค. 2560

ผู้สื่อข่าวรายงานว่า ราคาหุ้นบริษัท ทีพีไอ โพลีน จำกัด (มหาชน) หรือ TPIPL ณ เวลา 14.51 น. ราคาอยู่ที่ 2.52 บาท ลบ 0.24 บาท หรือ 8.70% สูงสุดที่ 2.78 บาท ต่ำสุดที่ 2.46 บาท มูลค่าซื้อขายที่ 2.78 พันล้านบาท ขณะที่ดัชนีตลาดหุ้นไทยโดยรวมบวก 0.16%

ทั้งนี้ แหล่งข่าวจากวงการโบรกเกอร์ เปิดเผยว่า ราคาหุ้น TPIPL ปรับตัวลงแรงด้วยแรงขายที่เข้ามาอย่างหนาแน่น คาดว่าเป็นเพราะกระแสข่าวที่แพร่สะพัดในสื่อออนไลน์ว่า โรงไฟฟ้าที่สระบุรี ขนาด 90 เมกะวัตต์ ซึ่งเป็นของ บมจ.ทีพีไอ โพลีน เพาเวอร์ (TPIPP) ซึ่งเป็นบริษัทลูกของ บมจ.ทีพีไอ โพลีน (TPIPL) ไม่ผ่านการวิเคราะห์ผลกระทบสิ่งแวดล้อม (EIA) อย่างไรก็ดี ในเรื่องนี้คงจะต้องมีการสอบถามกับทางผู้บริหารก่อน
ขณะที่เจ้าหน้าที่ของ TPIPL กล่าวว่า ขณะนี้ผู้บริหารของบริษัทได้รับทราบกระแสข่าวดังกล่าวแล้ว และเตรียมที่จะทำหนังสือชี้แจงต่อสาธารณะต่อไป โดยเบื้องต้นไม่ใช่อย่างที่เป็นกระแสข่าว